S-79/2007

Mál þetta, sem dómtekið var 1. júní sl., höfðaði sýslumaðurinn á Akranesi með ákæru 27. mars 2007 á hendur ákærða, Ó-kk-þgf E-kk-þgf V-kk-þgf, kt. [---], til heimilis að Garðabraut 2, Akranesi;

„fyrir eftirgreind umferðar- og fíkniefnabrot framin laugardaginn 3. febrúar 2007 á Akranesi með því að hafa:

I.

Um kl. 00:30, ekið bifreiðinni UX-710, undir áhrifum bannaðra ávana- og fíkniefna og án þess að hafa ökuskírteini meðferðis, norðaustur Faxabraut og inn á bifreiðastæði við hús nr. 2 við Garðabraut þar sem hann stöðvaði aksturinn en í framhaldi þess hafði lögreglan afskipti af honum.

Í blóðsýni sem tekið var úr ákærða í framhaldi af handtöku mældist magn amfetamíns 70 ng/ml. Amfetamín er í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða skv. þessum ákærulið þykir varða við 1. mgr. sbr. 2. mgr. 45. gr. a og 1. mgr. 48. gr. sbr. 1. mgr. 100. gr. umferðarlaga nr. 50/1987 sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Haft í sínum vörslum 2 töflur með fíkniefninu MDMA og 5,04 g af hassi í bifreiðinni UX-710 á bifreiðastæði við Garðabraut 2 en ákærði framvísaði efnunum á lögreglustöðinni á Akranesi í framhaldi af handtöku ákærða vegna brots skv. I. lið ákærunnar.

Brot ákærða skv. þessum ákærulið þykir varða við 2. gr. sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, lög 13/1985 og lög nr. 68/2001 og 2. gr. sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni sbr. reglugerð nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga sbr. 25. gr. laga nr. 44/1993 og 18. gr. laga nr. 66/2006.

Þess er jafnframt krafist að ofangreind 5,04 g af hassi og 2 töflur með fíkniefninu MDMA verði gerð upptæk með dómi samkvæmt 6. mgr. 5. gr. laga nr. 65/1974 sbr. lög 68/2001 og 2. mgr. 14. gr. reglugerðar nr. 233/2001.“

I.

Ákærði kom fyrir dóm 1. júní sl. og viðurkenndi brot sín eins og þeim er lýst í ákæru. Játning ákærða er í samræmi við gögn málsins. Brot hans teljast því sönnuð og varða þau við tilgreind lagaákvæði í ákæru. Samkvæmt þessu þykja vera efni til að leggja dóm á málið á grundvelli 125. gr. laga nr. 19/1991.

II.

Refsing ákærða, sem samkvæmt vottorði sakaskrár ríkisins hefur ekki áður verið gerð refsing, þykir að brotum hans virtum hæfilega ákveðin 160.000 króna sekt til ríkissjóðs og komi tólf daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt, svo sem krafist er í ákæru og með vísan til 101. og 102. gr. umferðarlaga nr. 50/1987, að svipta ákærða ökurétti í sex mánuði frá birtingu dóms þessa að telja.

Með vísan til niðurstöðu dómsins hér að framan, kröfugerðar ákæruvalds, gagna málsins og tilgreindra laga- og reglugerðarákvæða í ákæru ber að gera upptæk fíkniefni þau sem í dómsorði greinir.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Með vísan til framlagðs sakarkostnaðaryfirlits og fylgigagna þess dæmist ákærði til að greiða 15.000 krónur vegna töku blóðsýnis og 72.215 krónur vegna blóðrannsóknar, eða samtals 87.215 krónur í sakarkostnað.

Dóm þennan kveður upp B-kk-nf B-kk-nf héraðsdómari.

D Ó M S O R Ð:

Ákærði, Ó-kk-nf Ö-kk-nf V-kk-nf, greiði 160.000 króna sekt til ríkissjóðs og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í sex mánuði frá birtingu dóms þessa að telja.

Ákærði sæti upptöku á tveimur töflum með fíkniefninu MDMA og 5,04 g af hassi.

Ákærði greiði 87.215 krónur í sakarkostnað.

B-kk-nf B-kk-nf